ಪೊಲೀಸರನ್ನ ಕಂಡು ಓಡಿದ ಖದೀಮರು, ಚೇಸ್ ಮಾಡಿ ಹಿಡಿದಾಗ ಬೈಕ್ ಕಳ್ಳತನ ಬಯಲು ಬೆಂಗಳೂರು: ಆರ್.ಟಿ ನಗರ ಪೊಲೀಸರು ಖತರ್ನಾಕ್ ಬೈಕ್ ಕಳ್ಳರನ್ನು ಅಚಾನಕ್ಕಾಗಿ ಹಿಡಿದಿದ್ದು, ಸುಮಾರು 20 ಲಕ್ಷ ರೂಪಾಯಿ ಮೌಲ್ಯದ ವಿವಿಧ ಮಾದರಿಯ 20 ಬೈಕ್ಗಳನ್ನು ವಶಕ್ಕೆ ಪಡೆದುಕೊಂಡಿದ್ದಾರೆ. ಆಂಧ್ರಪ್ರದೇಶ ಮೂಲದ ಶೇಕ್ ಅಬ್ರಾರ್, ಸೈಫುಲ್ಲಾ ಬಾಷಾ ಹಾಗೂ ಮುಫೀದ್ ವುಲ್ಲಾಖಾನ್ ಬಂಧಿತ ಆರೋಪಿಗಳು. ಕಳೆದ ತಿಂಗಳು 29 ರಂದು ಪೊಲೀಸರು ಬೀಟ್ ಹಾಕುತ್ತಿದ್ದ ವೇಳೆ ಅನುಮಾನಾಸ್ಪದವಾಗಿ ಓಡಾಡುತ್ತಿದ್ದ ಯುವಕರ ಗುಂಪು ಅವರ ಕಣ್ಣಿಗೆ ಬಿದ್ದಿದೆ. ಪೊಲೀಸರು ಬರುತ್ತಿದ್ದಂತೆ ಕಳ್ಳರ ಗುಂಪು ಅಲ್ಲಿಂದ ಕಾಲ್ಕಿತ್ತಿದೆ. ಈ ವೇಳೆ ಪೊಲೀಸರು ಅವರನ್ನು ಚೇಸ್ ಮಾಡಿ ವಶಕ್ಕೆ ಪಡೆದಿದ್ದಾರೆ. ಮೊದಲಿಗೆ ಮೂವರನ್ನು ಬಂಧಿಸಲಾಗಿದ್ದು, ಅವರು ನೀಡಿದ ಮಾಹಿತಿ ಆಧರಿಸಿ ಮತ್ತೊಬ್ಬ ಆರೋಪಿ ಹಾಗೂ ಈ ಗ್ಯಾಂಗ್ ಕದ್ದಿದ್ದ 20 ಬೈಕ್ಗಳನ್ನು ವಶಕ್ಕೆ ಪಡೆದುಕೊಂಡಿದ್ದಾರೆ. ಬಂಧಿತ ಶೇಖ್ ಅಬ್ರಾರ್ ಮೆಡಿಕಲ್ನಲ್ಲಿ ಕೆಲಸ ಮಾಡುತಿದ್ದು, 2018ರಲ್ಲಿ ರಾಬರಿ ಪ್ರಕರಣದಲ್ಲಿ ಜೈಲು ಸೇರಿದ್ದ. ನಂತರ ಜಾಮೀನಿನ ಮೇಲೆ ಹೊರ ಬಂದು ಮತ್ತದೇ ಕೃತ್ಯದಲ್ಲಿ ಭಾಗಿಯಾಗಿದ್ದಾನೆ ಎನ್ನಲಾಗಿದೆ. ಸೈಫುಲ್ಲಾಖಾನ್, ಆಂಧ್ರದ ಪೂಂಗನೂರಿನಲ್ಲಿ ಚಿಕನ್ ಅಂಗಡಿ ಹೊಂದಿದ್ದಾನೆ. ಇನ್ನು ಮುಫೀದ್ ಉಲ್ಲಾ ಖಾನ್ ಖಾಸಗಿ ಕಂಪನಿಯಲ್ಲಿ ಕೆಲಸ ಮಾಡಿಕೊಂಡಿದ್ದ ಹಾಗೂ ಮತ್ತೊಬ್ಬ ಆರೋಪಿ ಅತೀಕ್ ಹುಸೇನ್ ಬೆಂಗಳೂರು ನಿವಾಸಿ ಎಂದು ತಿಳಿದುಬಂದಿದೆ. ಕಳ್ಳರ ಕೃತ್ಯದ ಕಥೆ ಕೇಳಿ ಬೆಚ್ಚಿ ಬಿದ್ದ ಪೊಲೀಸರು ಮೊದಲಿಗೆ ಅತೀಕ್ ಹುಸೇನ್ ನಗರದಲ್ಲಿ ಓಡಾಡುವ ಬೈಕ್ಗಳನ್ನು ಟಾರ್ಗೆಟ್ ಮಾಡ್ತಿದ್ದ, ನಂತರ ಆ ಲೊಕೇಷನನ್ನು ಶೇಕ್ ಅಬ್ರಾರ್ ಹಾಗೂ ಸೈಫುಲ್ಲಾಖಾನ್ಗೆ ನೀಡುತ್ತಿದ್ದ. ಅವರು ಹಗಲಲ್ಲೇ ಬಂದು ಬೈಕ್ ಟಾರ್ಗೆಟ್ ಮಾಡಿ, ರಾತ್ರಿ ವೇಳೆ ಕಳ್ಳತನಕ್ಕೆ ಇಳಿಯುತ್ತಿದ್ದರು. ರಾತ್ರಿ ಓಲಾ ಅಥವಾ ಊಬರ್ನಲ್ಲಿ ಸ್ಥಳಕ್ಕೆ ಬರುತ್ತಿದ್ದ ಖದೀಮರು ಬೈಕ್ ಕದ್ದು ಅದರಲ್ಲೇ ಎಸ್ಕೇಪ್ ಆಗುತ್ತಿದ್ದರು. ನಂತರ ಕದ್ದ ಬೈಕ್ಗಳನ್ನು ಸೀದಾ ಆಂಧ್ರಗೆ ತೆಗೆದುಕೊಂಡು ಹೋಗುತ್ತಿದ್ದರು. ಅಲ್ಲಿ ಪೂಂಗನೂರಿನ ಮುಪೀದ್ ಉಲ್ಲಾ ಖಾನ್ ಮನೆಯಲ್ಲಿ ಉಳಿದುಕೊಳ್ಳುತ್ತಿದ್ದರು. ಈ ವೇಳೆ ಆತ ಓಎಲ್ಎಕ್ಸ್ ನಲ್ಲಿ ಹಾಕಿದ ಬೈಕ್ಗಳ ನಂಬರ್ ಪ್ಲೇಟ್ ಕದ್ದು, ಬೈಕ್ಗಳ ನಂಬರ್ ಚೆಂಜ್ ಮಾಡ್ತಿದ್ದ. ನಂತರ ನಕಲಿ ನಂಬರ್ವುಳ್ಳ, ಕದ್ದ ಬೈಕ್ಗಳನ್ನು ಆಂಧ್ರದಲ್ಲಿ ಮಾರಾಟ ಮಾಡುತ್ತಿದ್ದರು. ಆರೋಪಿಗಳು ಇದೇ ರೀತಿ ಸುಮಾರು 20 ಕ್ಕೂ ಅಧಿಕ ಬೈಕ್ಗಳನ್ನು ಮಾರಾಟ ಮಾಡಿರೋದು ವಿಚಾರಣೆ ವೇಳೆ ತಿಳಿದುಬಂದಿದೆ.